**Årsberetning Funkis Trøndelag 2021**

Året 2021 har, som i fjor, gitt sterke begrensninger for vår aktivitet.

Vi hadde håpet at pandemien skulle avta, og at vi kunne gjennomføre et ordinært, fysisk årsmøte i april-mai. Men som kjent ble ikke det mulig. Etter dette planla styret å utsette årsmøtet til august-september, i håp om at det kunne bli mulig å gjennomføre da. Imidlertid vet vi alle at smittetilfellene i Midt-Norge økte etter ferien, og styret fant det uforsvarlig å samle våre medlemmer. Ikke minst siden mange av våre medlemmer er i risikogruppen for å få Covid 19.

Med dette bakteppet blir altså årsmøtet 2021 avholdt digitalt.

**Aktivitet**

Fylkesstyret har hatt jevnlige møter gjennom året. Alle er gjennomført digitalt.

Opprinnelig var planen at vi i år igjen skulle komme tilbake med normale aktiviteter som kurs og samlinger.

Målene for året var å gjennomføre følgende:

* Årsmøtehelg, kombinert med en dagssamling under paraplyen «motivasjon»
* Kurs i mediehåndtering og mediepåvirkning
* Brukermedvirkerkurs i samarbeid med FFO
* Kurs i administrasjon og styrearbeid

Siden dette ble umulig, sender vi ballen over til det nye styret. Kanskje kan de tenke seg å ta noe av dette tankegodset videre?

**Samarbeide**

Sittende styre har altså vært svært opptatt av å få i gang kursaktiviteten, og det er lagt ned mye aktivitet for å forsøke å få til dette.

I tillegg har styret hatt som mål å få til et enda bedre samarbeide med FFO og ikke minst med vårt eget sentralstyre.

Styret har også hatt fokus på å få satt i gang en tettere dialog med våre medlemsorganisasjoner. Fortsatt er det slik at det gjerne er de større organisasjonene som holder kontakt med oss. Dette har styret ønsket å forbedre, og vi håper at nytt styre tar det arbeidet et skritt videre. Målet har vært å inkludere alle, store som små.

Fylkesstyret Funkis Trøndelag ønsker det nye styret velkommen. Lykke til!